‘Stel waarnemende president aan’Pres. Zuma tydens Vryheidsdagvieringe op 27 April 2016 in Giyani. Foto: Elmond Jiyane Die vakbond het die parlement vandag gepetisioneer en briewe aan die kabinet en die kantoor van die speaker oorhandig, wat die gronde vir die versoek uiteensit. Volgens Dirk Hermann, Solidariteit se uitvoerende hoof, is dit normale prosedure in ŉ arbeidskonteks om in gevalle soos dié, die werknemer te skors totdat ŉ ondersoek afgehandel is. “Dit word gedoen om te verhoed dat die werknemer by die ondersoek inmeng of getuies intimideer of beïnvloed. In die lig van die posisie van mag, wat president Zuma beklee, behoort hy ook geskors te word sodat hy nie by die ondersoek kan inmeng of dit beïnvloed nie,” het Hermann gesê. Volgens Hermann maak die Grondwet en die reëls van die parlement nie voorsiening vir die skorsing van ŉ president nie. “Die Grondwet maak wel voorsiening vir die aanstelling van ŉ waarnemende president, wanneer die president nie in staat is om sy pligte as president te vervul nie. Die situasie waarin president Zuma hom tans bevind, veroorsaak dat hy intrinsiek nie in staat is om sy pligte uit te voer nie. Hy is verstrik in ŉ web van korrupsie en bedrog en het slegs een doel voor oë en dit is sy eie politieke oorlewing en om vervolging te ontduik. Hy is vir ŉ geruime tyd reeds gekompromitteer en kan nie meer die handhawer van die Grondwet wees nie,” meen Hermann. Hermann sê dit berus by die kabinet om ŉ waarnemende president aan te stel as die president nie in staat is om sy pligte uit te voer nie. “Vanweë die web van korrupsie waarin president Zuma verstrengel is en na aanleiding van die mense en magte wat betrokke is, is hy eenvoudig nie in staat om uit te tree of ŉ waarnemende president aan te stel nie. Die kabinet moet dit eenvoudig besef en ingevolge die Grondwet optree, deur ŉ waarnemende president aan te stel totdat die kommissie van ondersoek sy mandaat voltooi het.”